Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2022/C 278/09)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”PIADINA ROMAGNOLA” / ”PIADA ROMAGNOLA”

EU-nro: PGI-IT-1067-AM01 - 12.11.2020

SAN ( ) SMM (X)

1. Hakijaryhmä ja oikeutettu etu

Consorzio di Promozione e Tutela della Piadina Romagnola [Piadina Romagnolan edistämis- ja suojeluyhdistys] Piazza L. Tosi 4 47923 Rimini Italia

P. +39 541 760227

F. +39 541 791734

P. +39 366 113 6514

Sähköposti: consorziopiadinaromagnola@pec.it

Consorzio di Promozione e Tutela della Piadina Romagnola koostuu Piadina Romagnola -leivän tuottajista ja on 14. lokakuuta 2013 annetun maa- ja metsätalousministeriön asetuksen nro 12511 13 §:n 1 momentin nojalla oikeutettu muutoshakemuksen esittämiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☐ Maantieteellinen alue

☐ Alkuperätodisteet

☒ Tuotantomenetelmä

☐ Yhteys maantieteelliseen alkuperään

☒ Merkinnät

☒ Muu (täsmennettävä)

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

— Tuote-eritelmän 2 artiklan kohta ”Piadina Romagnola” / ”Piada Romagnola” valmistetaan tavallisista vehnäjauhoista, joihin sekoitetaan vettä, rasvaa, suolaa ja eräitä valinnaisia ainesosia. Kulutukseen saatettaessa tuote on norsunluunvalkea, ja sen molemmilla puolilla on tyypillisiä kooltaan ja värisävyltään vaihtelevia tummia täpliä. Tuotteella on hienostuneen voimakas maku ja tyypillinen tuoksu, joka tuo mieleen vastikään uunista otetun leivän tuoksun. muutetaan seuraavasti: ”Piadina Romagnola” / ”Piada Romagnola” valmistetaan vehnä- tai farrojauhoista, joihin sekoitetaan vettä, rasvaa, suolaa ja eräitä valinnaisia ainesosia. Kulutukseen saatettaessa tuotteen väri vaihtelee norsunluunvalkeasta tummaan meripihkaan, ja sen molemmilla puolilla on tyypillisiä kooltaan ja värisävyltään vaihtelevia tummia täpliä. Tuotteella on hienostuneen voimakas maku ja tyypillinen tuoksu, joka tuo mieleen vastikään uunista otetun leivän tuoksun. Muutoksessa ainesosiin lisätään toinen jauhotyyppi, millä on vaikutusta tuotantomenetelmään.

— Kuluttajat suosivat farrojauhoa muun muassa sen alhaisen gluteenipitoisuuden vuoksi, ja sitä käytetään usein piadina-leipien valmistuksessa. Tämän vahvistavat historialliset lähteet, joissa puhutaan pelkästään jauhoista. Farro on yksi ensimmäisistä viljellyistä viljalajeista, ja se on tunnettu Italiassa jo Rooman valtakunnan ajoista asti. Muun tyyppisten jauhojen – durumvehnäjauhojen – käytön ansiosta raaka-aineiden luetteloa voidaan laajentaa niin, että siihen sisällytetään myös perinteisellä tavalla geneettisesti valikoituja tavallisen vehnän ja durumvehnän muotoja, joita kutsutaan myös muinaisviljoiksi.

— Tämän jauhotyypin lisäämisellä on vaikutuksensa lopullisen tuotteen ulkonäköön ja erityisesti sen väriin, jota on siksi kuvailtu tarkemmin ”väri vaihtelee norsunluunvalkeasta tummaan meripihkaan”. Muutos koskee yhtenäisen asiakirjan 3.2 ja 5 kohtaa.

Tuotantomenetelmä

— Tuote-eritelmän 5 artiklassa luetellaan pakolliset ainesosat seuraavasti: Pakolliset ainesosat yhtä kilogrammaa tavallista vehnäjauhoa kohti: Tavallinen vehnäjauho Vesi: riittävä määrä tasaisen taikinan aikaansaamiseksi Suola: enintään 25 grammaa Rasva: laardi ja/tai oliiviöljy ja/tai ekstra-neitsytoliiviöljy, enintään 250 grammaa. Luetteloa muutetaan seuraavasti: Pakolliset ainesosat yhtä kilogrammaa tavallista vehnäjauhoa tai farrojauhoa kohti: Vehnäjauho tai farrojauho Vesi: riittävä määrä tasaisen taikinan aikaansaamiseksi Suola: enintään 25 grammaa Rasva: laardi ja/tai oliiviöljy ja/tai ekstra-neitsytoliiviöljy, enintään 250 grammaa. Muutos käsittää muiden vehnä- ja farrojauhotyyppien lisäämisen ainesosiin. Muutoksen syyt on mainittu tuotetta kuvaavassa osiossa, joka liittyy tuotantomenetelmään. Tämä muutos tehdään myös yhtenäisen asiakirjan 3.3 kohtaan.

— Tuote-eritelmän 5 artiklassa lueteltuihin valinnaisiin raaka-aineisiin on lisätty seuraavat: Tuore tai iskukuumennettu lehmänmaito: enintään 300 millilitraa Kukkaishunaja: enintään 20 grammaa Rasva: rasvan kokonaismäärään voi sisältyä myös auringonkukkaöljyä, mutta vain silloin, kun sitä käytetään yhdessä oliiviöljyn kanssa niin, että sitä on vähemmän kuin oliiviöljyä. Monet tuottajat lisäävät perusraaka-aineisiin omia ainesosiaan antaakseen tuotteelle yksilöllisen silauksen, samaan tapaan kuin silloin, kun tuote oli vielä enimmäkseen kotitekoinen ja kukin perhe tai pientuottaja rukkasi perusreseptiä mieleisekseen. Tämä käy nyt ilmi myös tuote-eritelmästä. Maito ja hunaja ovat laajimmin käytetyt ja historiallisissa asiakirjoissa useimmin mainitut ainesosat. Tämän muutoksen myötä tuottajat, joista useimmat, mutta eivät kaikki, ovat hyvin pieniä yrityksiä, voivat alkaa tuottaa suojatun maantieteellisen merkinnän saaneita Piadina Romagnola -leipiä, sillä niiden jo pitkään käyttämät reseptit ovat nyt tuote-eritelmän ja SMM-valvontajärjestelmän mukaisia. Teknisistä syistä mukaan on otettu mahdollisuus käyttää auringonkukkaöljyä – pienemmässä määrin kuin ekstra-neitsytoliiviöljyä, jotta eritelmän luonne ei muuttuisi – koska auringonkukkaöljy tekee tuotteesta pehmeämmän ja näin ollen helpomman kääriä rullalle. Piadina-rullat ovat monipuolisten käyttömahdollisuuksiensa ansiosta suosittuja kuluttajien keskuudessa. Tämä muutos tehdään myös yhtenäisen asiakirjan 3.3 kohtaan.

— Paistolämpötilaa koskeva kohta säännös Paistolämpötila on 200–250 celsiusastetta, ja tuote saa olla pellillä enintään neljä minuuttia. muutetaan seuraavasti: Paistolämpötila on 150–300 celsiusastetta, ja tuote saa olla pellillä enintään neljä minuuttia. Muutos on perusteltu useasta teknisestä syystä. Paistamiseen käytetään monen kokoisia peltejä, ja joskus niihin kohdistuva ilmavirta voi vaikuttaa pellin lämpötilaan. Myös vasta muotoillun ja siksi vielä kylmän tuotteen asettaminen pellille voi vaikuttaa lämpötilaan. Lämpötilan vaihteluväliä on siksi syytä laajentaa, vaikka keskilämpötila pysyykin alkuperäisten arvojen rajoissa. On syytä huomata, että nämä tuotteen valmistustapaan tehtävät muutokset eivät millään tavalla vaikuta tuotantomenetelmää koskeviin sääntöihin, jotka pysyvät ennallaan voimassa olevassa tuote-eritelmässä vahvistetussa muodossa. Tämä muutos tehdään myös yhtenäisen asiakirjan 3.4 kohtaan.

Merkinnät

Tuote-eritelmän 8 artiklassa vahvistetaan merkintöjä ja pakkaamista koskevat säännöt.

— Merkintöjä koskeviin sääntöihin lisätään seuraava virke, joka koskee myös tuotteen logossa käytettäviä värejä: Kuva voi olla mustavalkoinen, jos merkinnässä on käytetty ainoastaan mustaa ja valkoista. Muutoksen tarkoituksena on, että tuottajat voivat käyttää mustavalkoisia merkintöjä, jotta niiden on helpompaa markkinoida Piadina Romagnola -tuotettaan. Tämä muutos tehdään myös yhtenäisen asiakirjan 3.6 kohtaan.

— Lisäksi taulukossa käytettävää sanamuotoa koskeva tuote-eritelmän säännös Jos tuotantoprosessissa taikinan valmistuksesta, annostelusta, kaulimisesta ja paistamisesta suoritetaan käsin vähintään kolme ja jos tuote ei ole suljetussa pakkauksessa, sanamuoto ”perinteinen käsintehty tuote” voidaan lisätä logoon samalla kirjasinlajilla, saman värisenä ja saman kokoisena kuin sana ”Romagnola”. muutetaan seuraavasti: Jos sovelletaan tuotantoprosessia, jossa annostelu ja paistaminen suoritetaan käsin, eikä tuote ole suljetussa pakkauksessa, sanamuoto ”perinteinen käsintehty tuote” voi olla logon vieressä samalla kirjasinlajilla, saman värisenä ja saman kokoisena kuin sana ”Romagnola”. Pienimuotoisen tuotannon tukemiseksi alkuperäalueella toimiville lukuisille mikroyrityksille (kioskit ja erilaiset pienet kaupat, jotka myyvät pakkaamattomia piadina-leipiä suoraan kuluttajille) tuote-eritelmässä on jo sallittu sanamuodon ”perinteinen käsintehty tuote” käyttäminen. Näissä yrityksissä käsin tehtävät vaiheet rajoittuvat yleensä annosteluun ja paistamiseen. Kaulimiseen käytetään tuotantoprosessin nopeuttamiseksi usein koneita. Koska prosessin tämä vaihe suoritetaan vain osittain käsin, viittaus kaulimiseen olisi poistettava väärinymmärrysten välttämiseksi. Tuottajien olisi silti voitava käyttää tätä sanamuotoa, jos annostelu ja paistaminen tehdään edelleen kokonaan käsin.

— Merkintöjä koskevassa muutoksessa mahdollistetaan seuraavan sanamuodon käyttö: Jos Piadina Romagnola / Piada Romagnola -leivän paksuus on 4–8 millimetriä, merkinnässä voidaan käyttää sanaa ”spessa” tai ”la spessa” [paksu]. Muutoksen myötä merkinnöissä voidaan ilman mainostustarkoitusta viitata tuotteen erityisominaisuuksiin, jotta voidaan korostaa kahden tuote-eritelmässä mainitun tuotetyypin (klassinen ja riminiläiseen tapaan valmistettu ”Piadina Romagnola”) välistä eroa. Näin on tarkoitus auttaa kuluttajia ostopäätöksen tekemisessä. Tämä muutos tehdään myös yhtenäisen asiakirjan 3.6 kohtaan.

Muu: tarkastukset

Tuote-eritelmän 7 artikla, jossa määritetään elin, jonka vastuulla on tarkastaa, että tuote on tuote-eritelmän vaatimusten mukainen, on muutettu niin, että se on asetuksen (EU) N:o 1151/2012 7 artiklan g alakohdan mukainen.

YHTENÄINEN ASIAKIRJA

”PIADINA ROMAGNOLA” / ”PIADA ROMAGNOLA”

EU-nro: PGI-IT-1067-AM01 – 12.11.2020

SAN ( ) SMM (X)

1. Nimi

”Piadina Romagnola” / ”Piada Romagnola”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotetyyppi

Luokka 2.3: leipomo-, konditoria-, makeis- ja keksituotteet

3.2. Kuvaus 1 kohdassa nimetystä tuotteesta

”Piadina Romagnola” / ”Piada Romagnola” on jauhoista, rasvasta, suolasta ja eräistä valinnaisista ainesosista valmistetusta taikinasta pellin päällä paistamalla saatu leipomotuote.

Kulutukseen saatettaessa sen väri vaihtelee norsunluunvalkeasta tummaan meripihkaan ja se on muodoltaan kiekko, jonka molemmilla puolilla on tyypillisiä kooltaan ja värisävyltään vaihtelevia tummia täpliä. Tuotteella on hienostuneen voimakas maku ja tyypillinen tuoksu, joka tuo mieleen vastikään uunista otetun leivän tuoksun.

Piadina Romagnola / Piada Romagnola -leivän fysikaaliset ominaisuudet, jotka erottavat sen muista vastaavista tuotteista, ovat seuraavat:

muoto: epäsäännöllisen pyöreä;

koko:

— halkaisija 15–25 senttimetriä, riminiläiseen tapaan valmistetulla leivällä 23–30 senttimetriä;

— paksuus 4–8 millimetriä ja riminiläiseen tapaan valmistetulla leivällä ohuimmillaan 3 millimetriä;

ulkonäkö: pinta on epätasainen ja epäsäännöllinen, ja siinä on paistamisen aikana syntyneitä erikokoisia rakkulamaisia tummia täpliä;

aistinvaraiset ominaisuudet: hienostuneen voimakas maku ja tyypillinen tuoksu, joka tuo mieleen vastikään uunista otetun leivän tuoksun.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Piadina Romagnola / Piada Romagnola -leivän valmistukseen käytetään seuraavia raaka-aineita:

3.3.1. Pakolliset ainesosat yhtä kilogrammaa tavallista vehnäjauhoa tai farrojauhoa kohti: vehnäjauho tai farrojauho; vesi: riittävä määrä tasaisen taikinan aikaansaamiseksi; suola: enintään 25 grammaa; rasva: laardi ja/tai oliiviöljy ja/tai ekstra-neitsytoliiviöljy, enintään 250 grammaa.

3.3.2. Valinnaiset ainesosat yhtä kilogrammaa tavallista vehnäjauhoa tai farrojauhoa kohti: nostatusaineet: natriumvetykarbonaatti, dinatriumdifosfaatti, maissi- tai vehnätärkkelys, enintään 20 grammaa; tuore tai iskukuumennettu lehmänmaito: enintään 300 millilitraa; kukkaishunaja: enintään 20 grammaa; rasva: rasvan kokonaismäärään voi sisältyä myös auringonkukkaöljyä, mutta vain silloin, kun sitä käytetään yhdessä oliiviöljyn kanssa niin, että sitä on vähemmän kuin oliiviöljyä. Säilöntä-, aromi- ja muiden lisäaineiden käyttö on kielletty.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien seuraavien tuotantovaiheiden on tapahduttava yksilöidyllä maantieteellisellä alueella:

taikinan valmistus (valmistus tapahtuu sekoittamalla taikinan ainesosat veteen);

annostelu (taikina jaetaan käsin tai mekaanisesti paloiksi tai kakkaroiksi);

kauliminen (Piadina Romagnola / Piada Romagnola -leivän muotoilemiseksi taikinapalat tai -kakkarat litistetään yksinomaan kaulimalla joko käsin tai mekaanisesti);

paistaminen (kaulittu taikinalevy kypsennetään lämpökäsittelemällä se molemmilta puolilta. Taikinalevy käännetään joko käsin tai mekaanisesti. Paistolämpötila on 150–300 celsiusastetta, ja tuote saa olla pellillä enintään neljä minuuttia);

jäähdytys.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Valmistus- ja pakkausprosessin vaiheet on toteutettava yhtäjaksoisesti, jotta voidaan estää jäähtyneen tuotteen koostumuksen muuttuminen. Tuotteen joutuminen jatkuvaan suoraan kosketukseen ilman kanssa kauemmin kuin luonnollinen jäähtyminen vaatii vaikuttaa sen aistinvaraisiin erityisominaisuuksiin, ja tuote kuivuu ja kovettuu.

”Piadina Romagnola” / ”Piada Romagnola” pidetään kaupan elintarvikekäyttöön soveltuvasta paperista tai kankaasta valmistetussa kääreessä, kun tuote on tarkoitettu välittömään kulutukseen, tai hyvin suljetussa pussissa, jos tuote on tarkoitettu nautittavaksi myöhemmin.

Jälkimmäisessä tapauksessa voidaan välttää sekä tuotteen aistinvaraisten ominaisuuksien heikkeneminen että sen altistuminen ulkopuolisille tekijöille, kuten tuholaisten (erityisesti jauhokoisan) aiheuttamille haitoille.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Kussakin SMM-tuotteen ”Piadina Romagnola” / ”Piada Romagnola” pakkauksessa on oltava seuraavat selkein, luettavin, lähtemättömin ja selvästi erottuvin painokirjaimin merkityt tiedot:

— EU:n tunnus;

— nimitys ”Piadina Romagnola” / ”Piada Romagnola” ja välittömästi sen jälkeen teksti ”Indicazione Geografica Protetta” [suojattu maantieteellinen merkintä] tai sen kirjainlyhenne ”IGP” [SMM];

— tuotteen tunnus.

Kun on kyseessä riminiläiseen tapaan valmistettu Piadina Romagnola / Piada Romagnola -leipä, pakkaukseen on lisättävä selkein, luettavin, lähtemättömin ja selvästi erottuvin saman suuruisin painokirjaimin kuin nimitys ”Piadina Romagnola” / ”Piada Romagnola” teksti ”alla Riminese” asian saattamiseksi mahdollisimman hyvin kuluttajien tietoisuuteen.

Tuotteen tunnus on nähtävissä alla.

Värit ovat ruskea Marrone 724 C ja beesi Beige 728 C. Kuva voi olla mustavalkoinen, jos merkinnässä on käytetty ainoastaan mustaa ja valkoista.

Kun tuote valmistetaan ja myydään suoraan loppukuluttajalle, edellä mainitut tekstit ja tunnus voidaan merkitä myyntipaikalla olevaan kylttiin. Kirjaimet, joilla teksti ”Piadina Romagnola IGP” tai ”Piada Romagnola IGP” tai muut tässä asiakirjassa määrätyt tiedot on esitetty, on ryhmiteltävä samaan kenttään ja merkittävä selkeästi, luettavasti ja lähtemättömästi riittävän suurikokoisina, jotta ne erottuvat taustasta ja kaikista muista siinä mahdollisesti ilmoitetuista tiedoista ja kuvioista.

Etiketissä voidaan ilmoittaa myös muita vapaaehtoisia kuluttajille tarkoitettuja mainintoja ja/tai ravintoarvoa sekä toiminimiä ja yksityisiä tuotemerkkejä koskevia tietoja, kunhan ne eivät ole luonteeltaan mainostavia tai omiaan johtamaan kuluttajaa harhaan. Jos Piadina Romagnola / Piada Romagnola -leivän paksuus on 4–8 millimetriä, merkinnässä voidaan käyttää sanaa ”spessa” tai ”la spessa” [paksu]. Jos tuote on tarkoitettu kansainvälisille markkinoille, maininta ”suojattu maantieteellinen merkintä” voidaan ilmoittaa myös kohdemaan kielellä.

4. Maantieteellisen alueen tarkka rajaus

Piadina Romagnola / Piada Romagnola -leivän tuotanto- ja pakkausalue käsittää Romagnan perinteisen alueen ja erityisesti Riminin, Forlì-Cesenan ja Ravennan maakuntien koko alueen sekä seuraavat kunnat Bolognan maakunnassa: Borgo Tossignano, Casalfiumanese, Castel del Rio, Castel Guelfo, Castel San Pietro, Dozza, Fontanelice, Imola ja Mordano.

5. Yhteys maantieteelliseen alueeseen

Romagna on Emilia-Romagnan alueen itäisin osa. Alue ulottuu idässä Adrianmeren rannikolta lännessä Bolognan maakunnan rajalle, etelässä Marchen alueen rajalle ja pohjoisessa Ferraran maakunnan rajalle. Siellä vallitsee lauhkea subkontinentaalinen ilmasto, jonka olosuhteet vaihtelevat sen mukaan, miten korkealla ja millä etäisyydellä rannikosta liikutaan. Vaikka Romagnan ilmasto ei poikkeakaan suuremmin muun Pohjois-Italian ilmastosta, siinä on tiettyjä erityispiirteitä, jotka johtuvat rannikkoa kohti asteittain alenevasta pinnankorkeudesta.

Piadina Romagnola / Piada Romagnola -leipää on perinteisesti valmistettu ja nautittu Romagnan alueella vaihtoehtona tavanomaiselle leivälle, jota oli saatavilla rajoitetusti. Tämän vahvistaa myös tunnettu romagnalainen runoilija Giovanni Pascoli, joka kutsuu piadina-leipää ”koko alueen omaksi kansallisleiväksi”.

Vuosisatojen myötä vakiintuneen perinteen ja erityisen valmistusmenetelmän tuloksena 1970-luvulla kehittyi Piadina Romagnola / Piada Romagnola -leivän käsiteollinen tuotanto pienissä kojuissa paikalla tapahtuvaa kulutusta varten.

Piadinaa valmistavien ja suoraan nautittavaksi myyvien kojujen näkyvä levinneisyys Romagnan alueella on tyypillinen paikallinen erikoisuus, jonka panevat merkille niin paikalliset asukkaat kuin matkailijatkin; sen rinnalle on sittemmin kehittynyt myös myöhemmin nautittavaksi tarkoitetun Piadina Romagnola / Piada Romagnola -leivän valmistus.

Piadina Romagnola / Piada Romagnola -leivän valmistuksessa on noudatettava Romagnan alueella periytyneitä menetelmiä, jotka antavat tuotteelle sen tyypilliset ominaisuudet. Ainesosat on sekoitettava täsmällisessä järjestyksessä; taikinaa ei saa vaivata liian pitkään, ja sen koostumuksen on oltava sellainen, että kauliminen on helppoa. Paistamisessa on noudatettava ohjeissa ilmoitettua lämpötilaa ja aikaa ja huolehdittava siitä, että taikinalevy käännetään pellillä, jotta tuote saa 3.2 kohdassa kuvatut erityisominaisuudet.

Tämä menetelmä on kehittynyt paikallisten tuottajien taidon ja pitkän kokemuksen myötä, ja sen ansiota ovat Piadina Romagnola / Piada Romagnola -leivän tunnusomaiset erityispiirteet, jotka ovat säilyneet muuttumattomina tuotteen alkuajoista asti ja joiden ansiosta sen maine on säilynyt ajan kuluessa.

”Piadina Romagnola” / ”Piada Romagnola” on mitä tyypillisin Romagnan alueen erityistuote. Sitä valmistetaan lähes kaikkialla Romagnan alueella teiden varsilla olevissa tyypillisissä värikkäissä kojuissa, ravintoloissa, erikoismyymälöissä ja elintarvikealan yrityksissä. Piadina Romagnola / Piada Romagnola -leivän maine tunnetaan laajalti myös alueen rajojen ulkopuolella.

Tuote valmistetaan jauhoista, vedestä, suolasta, rasvasta ja eräistä valinnaisista ainesosista vanhan ohjeen mukaisesti sekoitetusta taikinasta. Sen väri vaihtelee norsunluunvalkeasta tummaan meripihkaan ja se on muodoltaan kiekko, jonka molemmilla puolilla on tyypillisiä kooltaan ja värisävyltään vaihtelevia tummia täpliä; maku on hienostuneen voimakas, ja ominaistuoksu muistuttaa vastikään uunista otetun leivän tuoksua.

Piadina Romagnola / Piada Romagnola -leivän maine on yhteydessä historiaan, paikallisiin perinteisiin, loruihin ja kansanuskomuksiin.

Termi ”piada” vakiintui Giovanni Pascolin ansiosta, sillä hän italialaisti Romagnan murteen sanan ”piè”. Kuuluisassa runossaan hän ylistää ”piadinaa”, elintarviketta joka on ”yhtä vanha kuin ihmiskunta”, ja määrittelee sen ”Romagnan omaksi kansallisleiväksi” luoden näin erottamattoman yhteyden tuotteen ja sen alkuperäalueen välille.

Monissa, usein aihekohtaisissa teoksissa kuvataan Piadina Romagnola -leivän ominaisuuksia. Niissä todistetaan sen alkuperä historiallisten lähteiden avulla, selitetään kahden eri piadina-tyypin väliset erot ja kasvatetaan tuotteen mainetta tekemällä ehdotuksia sen valmistukseen ja tarjoiluun liittyen. Vuonna 1913 Antonio Sassi määritteli Il Plaustro -aikakauslehdessä piadina-leivät Romagnan alueen perinteisiksi maukkaiksi ohueksi kaulituiksi leiviksi (schiacciate).

Zanichellin kustantamassa Adelmo Masottin Romagnan murteen ja italian sanastossa (1996) ”piada” määritellään Romagnan alueelle tyypilliseksi ohueksi nostattamattomaksi focaccia-leiväksi, joka paistetaan kuumalla alustalla.

Kirjallisuudessa on useita viitteitä, joissa mainitaan erikseen riminiläiseen tapaan valmistetun Piadina Romagnola / Piada Romagnola -leivän erilainen halkaisija ja paksuus. Esimerkkeinä voidaan mainita Graziano Pozzetton teokset ”La Piadina Romagnola Tradizionale” (Panozzo Editore, Rimini, 2005) ja ”Cucina di Romagna” (Ed. Franco Muzzio, 2004), joissa esitetään perinteisen ja riminiläiseen tapaan valmistetun Piadina Romagnola / Piada Romagnola -leivän välinen ero.

Vuonna 2004 Piadina Romagnola / Piada Romagnola -leivän valmistusohje julkaistiin ensimmäistä kertaa myös arabian-, englannin-, espanjan-, japanin-, kiinan-, ranskan-, saksan- ja venäjänkielisenä.

Ruoka-alan julkaisuissa ja ravintolaoppaissa mainitaan usein Piadina Romagnola / Piada Romagnola -leipä.

Se mainitaan ja kuvaillaan Italia a tavola – Guida Gastronomica -ravintolaoppaan (Touring Club italiano, 1984, s. 30) uuteen suosioon nousseita perinteisiä kansanruokia käsittelevässä luvussa ”Piatti popolareschi di ieri diventano consumi popolari di oggi”. Artikkelissa kerrotaan sen valmistukseen käytettävistä ainesosista, tavasta, jolla se nautitaan joko viipaleiksi leikattuna tai täytettynä ja taiteltuna, sekä tyypillisestä litteän kiekon muodosta.

Turismo gastronomico in Italia -matkaoppaan (Touring club italiano, 2001, s. 367–368) Emilia Romagnan aluetta käsittelevässä jaksossa mainitaan Riminin maakuntaa koskevan lyhyen yleiskatsauksen jälkeen makkaralla ja juustolla täytetty Piadina Romagnola / Piada Romagnola maakunnan yleisimpänä elintarvikkeena.

Italian eri alueita käsittelevän teoksen niteessä ”Romagna – viaggio attraverso le regioni italiane” (Finintenet S.p.A, 2002, s. 53) olevassa luvussa ”Rimini, il regno della Piadina” kuvaillaan Piadina Romagnola / Piada Romagnola ja sen valmistusmenetelmä sekä kerrotaan, miten se on tapana nauttia juustolla ja makkaralla täytettynä.

Piadina Romagnola / Piada Romagnola on ollut esillä myös valtakunnallisilla televisiokanavilla. On erityisesti syytä mainita Italian television (RAI) toimittaman Terra e Sapori -sarjan 18. heinäkuuta 2008 esitetty jakso ”Emilia Romagna: i segreti della Piadina”, jossa kerrottiin Piadina Romagnola / Piada Romagnola -leivän ainesosista, reseptistä ja valmistuksesta.

Romagnan alueella on jo pitkään järjestetty myös erilaisia Piadina Romagnola / Piada Romagnola -leivän ympärille rakennettuja tapahtumia ja kilpailuja.

Vuodesta 1993 lähtien Cerviassa Ravennan maakunnassa on järjestetty joka vuosi Piadina d’Autore -tapahtuma, jossa palkitaan alueen paras Piadina.

Santarcagelo di Romagnassa on vuodesta 1998 alkaen järjestetty Palio della Piadina -markkinat, joiden tarkoituksena on säilyttää elinvoimaisena tähän Romagnan alueen ainutlaatuiseen gastronomiseen tuotteeseen liittyvä perinne.

Artikkelissa, joka julkaistiin 6. heinäkuuta 2009, kerrotaan Romagnan alueen parhaan piadina-leivän palkitsemisesta.

Samaa aihetta käsitteli myös vuonna 2010 julkaistu lehdistötiedote ”Premio Piadina Romagnola, miglior piadina 2010”. Tuoreimmista tapahtumista on mainittava seuraavat:

Cesenassa vuonna 2002 syntynyt Lo Sposalizio della Piadina -tapahtuma, jonka tavoitteena on Piadina Romagnola / Piada Romagnola -tuotteeseen liittyvien perinteiden edistäminen.

Piadina Days puolestaan on vuodesta 2010 lähtien Emilia-Romagnan alueen Wine Food Festival -tapahtuman puitteissa järjestetty kaksipäiväinen tilaisuus, jonka yhteydessä on erilaisia tapahtumia, näytöksiä, konsertteja ja maistajaisia ympäri Romagnan aluetta.

Eritelmän julkaisutiedot

Italian hallitus on aloittanut kansallisen vastaväitemenettelyn julkaisemalla 1. lokakuuta 2020 Italian tasavallan virallisen lehden numerossa 243 ehdotuksen suojatun maantieteellisen merkinnän ”Piadina Romagnola” / ”Piada Romagnola” tuote-eritelmän muuttamiseksi.

Tuote-eritelmän voi lukea kokonaisuudessaan osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalous- sekä elintarvikeministeriön verkkosivustolle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (vasemmassa reunassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.